Elektron turdagi sugʻurta xizmatlarini koʻrsatish tartibini takomillashtirish boʻyicha qoʻshimcha chora-tadbirlar toʻgʻrisida
(resolution, 2023-03-07)

Oʻzbekiston Respublikasi Prezidentining “Oʻzbekiston Respublikasining sugʻurta bozorini isloh qilish va uning jadal rivojlanishini taʼminlash chora-tadbirlari toʻgʻrisida” 2019-yil 2-avgustdagi PQ-4412-son qarori ijrosini taʼminlash, shuningdek, zamonaviy axborot texnologiyalaridan keng foydalanish, sugʻurta xizmatlarining elektron turlarini faol joriy etish va rivojlantirish maqsadida Vazirlar Mahkamasi qaror qiladi: 1. Vazirlar Mahkamasining “Transport vositalari egalarining fuqarolik javobgarligini majburiy sugʻurta qilishni yanada takomillashtirish chora-tadbirlari toʻgʻrisida” 2019-yil 16-martdagi 222-son qarori ijrosini taʼminlash maqsadida onlayn tartibida faoliyat yurituvchi tegishli vazirlik va idoralarning axborot tizimlari, jismoniy va yuridik shaxslarning markaziy maʼlumotlar bazasi bilan integratsiyalashgan transport vositalari egalarining fuqarolik javobgarligini majburiy sugʻurta qilish boʻyicha yagona axborot tizimi (keyingi oʻrinlarda — yagona axborot tizimi) joriy etilgani maʼlumot uchun qabul qilinsin. 2. Oʻzbekiston Respublikasi Moliya vazirligi, Axborot texnologiyalari va kommunikatsiyalarini rivojlantirish vazirligi va Sugʻurta toʻlovlarini kafolatlash jamgʻarmasining elektron turdagi sugʻurta xizmatlarini (keyingi oʻrinlarda — E-polis) yagona axborot tizimi tarkibida amalga oshirish haqidagi takliflariga rozilik berilsin. 3. Oʻzbekiston Respublikasi Moliya vazirligi Sugʻurta toʻlovlarini kafolatlash jamgʻarmasi (keyingi oʻrinlarda — Jamgʻarma) bilan birgalikda 2021-yil 1-iyulga qadar yagona axborot tizimi tarkibida E-polislarni sotish va rasmiylashtirishga moʻljallangan majburiy sugʻurta boʻyicha faoliyat olib boruvchi sugʻurta tashkilotlarining hamda manfaatdor vazirliklar va idoralarning axborot tizimlari va maʼlumotlar bazasi bilan integratsiyalashgan axborot modullarini joriy etsin. 5. Belgilansinki: Oʻzbekiston Respublikasi Moliya vazirligi sugʻurta tashkilotlari bilan birgalikda 2021-yil 1-martdan boshlab Transport vositalari egalarining fuqarolik javobgarligini majburiy sugʻurta qilish boʻyicha E-polisni sotish, rasmiylashtirishni amalga oshiradi; sugʻurta tashkilotlari tomonidan xorijiy davlatlarda roʻyxatdan oʻtkazilgan hamda Oʻzbekiston Respublikasi hududida vaqtincha foydalanilayotgan transport vositalari egalari bilan E-polisni rasmiylashtirishga yoʻl qoʻyilmaydi; E-polis qogʻoz shaklidagi shartnomaga (polisga) tenglashtiriladi; yagona axborot tizimi tarkibida E-polisni rasmiylashtirish boʻyicha tegishli axborot modullarni ishlab chiqish va joriy etishni moliyalashtirish Jamgʻarma hisobidan amalga oshiriladi. Bunda ushbu qaror bilan joriy etilayotgan mexanizmni amalga oshirish doirasida: tegishli vazirliklar va idoralar — E-polisni rasmiylashtirishda zarur boʻlgan maʼlumotlarni yagona axborot tizimiga taqdim etish uchun; sugʻurta tashkilotlari — majburiy sugʻurta boʻyicha majburiyatning transport vositalari egalari tomonidan bajarilishini nazorat qilishda zarur boʻlgan maʼlumotlarni yagona axborot tizimiga taqdim etish uchun; Jamgʻarma — E-polisni rasmiylashtirishda zarur boʻlgan axborot-maʼlumotlar tegishli vazirliklar va idoralar hamda sugʻurta tashkilotlari oʻrtasida almashinuvini taʼminlash uchun javobgar ekanligi belgilab qoʻyilsin. 6. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi: manfaatdor vazirliklar va idoralarning axborot tizimlari bilan real vaqt rejimida idoralararo axborot almashinuvini tashkil qilish uchun yagona axborot tizimini “Oʻzbektelekom” AK elektron hukumatning idoralararo maʼlumotlar uzatish tarmogʻiga ulasin; “UZINFOCOM” davlat axborot tizimlarini yaratish va qoʻllab-quvvatlash boʻyicha yagona integrator” MChJ (keyingi oʻrinlarda — Yagona integrator) hamda “Oʻzbektelekom” AK bilan birgalikda yagona axborot tizimini ishlab chiqish boʻyicha texnik talablarga muvofiq yagona axborot tizimini Yagona integrator serverlar maydonida belgilangan tartibda joylashtirsin. 7. Oʻzbekiston Respublikasi Moliya vazirligi: Axborot texnologiyalari va kommunikatsiyalarini rivojlantirish vazirligi hamda sugʻurta tashkilotlari bilan birgalikda 2021-yil 1-aprelga qadar E-polis tizimini boshqa majburiy va ixtiyoriy sugʻurta turlariga tatbiq etish yuzasidan Vazirlar Mahkamasiga taklif kiritsin; Jamgʻarma va sugʻurta tashkilotlari bilan birgalikda ushbu qarorning mohiyati va ahamiyatini ommaviy axborot vositalarida keng yoritilishini tashkil etsin. 8. Vazirlar Mahkamasining 2008-yil 24-iyundagi 141-son qarori bilan tasdiqlangan Transport vositalari egalarining fuqarolik javobgarligini majburiy sugʻurta qilish boʻyicha toʻlovlarni kafolatlash jamgʻarmasi toʻgʻrisidagi nizomning 5-bandi quyidagi mazmundagi xatboshi bilan toʻldirilsin: “E-polislar, sugʻurta hodisalari, sugʻurta qildiruvchilar va jabrlanganlar toʻgʻrisidagi shaxsiy maʼlumotlardan iborat boʻlgan, E-polisni sotish va rasmiylashtirish boʻyicha axborot-maʼlumotlar bazasini shakllantirish hamda majburiy sugʻurta boʻyicha majburiyatning transport vositalari egalari tomonidan bajarilishini nazorat qilish boʻyicha vakolatli davlat organlar bilan maʼlumotlar almashinuvini tashkil etish”. 9. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov hamda Oʻzbekiston Respublikasi moliya vaziri T.A. Ishmetov zimmasiga yuklansin.